આજકાલ તમે ‘બોલો જુબાં કેસરી’ની હાકલ કરીને પ્રજાને કેસરિયાં કરવાની પ્રેરણા આપો છો. આ પહેલાં વીર પુરુષો દુશ્મન સામે લડતાં લડતાં કેસરિયા કરતા. તમાકુ પણ એક દુશ્મન જ છે. તમે એની સામે કેસરિયાં કરવાની હાકલ કરી હોત તો સારી વાત હતી, પરંતુ અહીં અમારા નરકેસરી પડીકીબાજો શબ્દાર્થમાં કેસરિયા કરવા ઉપર આવી ગયા છે. પાનમસાલા થૂંકીને હજારો ઓફિસોની નિસરણીઓ લાલ થઈ ગઈ છે. પાછો પાનમસાલા થૂંકીને ધરતીને લાલ કરનારા ધરતીના લાલનો કોઈ ધર્મ નથી હોતો. એ સરકારી અને બિનસરકારી કચેરીઓને નિરપેક્ષ ભાવે રંગે છે. સરકારી બિલ્ડિંગોને ભગવા રંગે રંગવામાં આવે છે (ઉત્તરપ્રદેશમાં ખાસ) એવી તિતુડી વગાડતા સેક્યુલરિસ્ટ મિત્રો ભૂલી જાય છે કે જ્યાં પાન-મસાલા વધુ ખવાતા હોય ત્યાં કેસરી રંગ કરવાથી મેઈન્ટેનન્સ ઓછું આવે. આમાં દુરંદેશી છે. વળી બિનસરકારી બિલ્ડિંગમાં મેઈન્ટેનન્સ સારું હોય છે એવા ભ્રમમાં રહવા જેવું નથી. મોંઢામાં પૂરતા પ્રમાણમાં રસ ઉત્પન્ન થાય, ફોન આવે, કે સહયોગી સાથે વાત કરવા મોંમાં રહેલા પાનના રસની પહેલા દીર્ઘ પિચકારી અને પછી ફોલોઅપમાં સાત-આઠ લઘુ પિચકારીઓ મારી દીવાલને રંગવામાં આવે તેવી પરંપરા છે. વળી પિચકારીકારને અમુક ખૂણા તરફ પક્ષપાત કે પ્રીતિ હોય તેવા ખૂણા વધુ રસદાર બને છે. આવા ખૂણાને ભગવાન (ના ફોટા કે ટાઈલ્સ) જ બચાવી શકે છે.